
Aranyat ér-e az ezüstgeneráció? Az idősek fogyasztói magatartásának vizsgálata az egészséges táplálkozás vonatkozásában

Magyarország népessége fokozatosan csökken, a demográfiai változásokat a társadalom öregedése is súlyosbítja. A korfa tetején lévő személyek számának és arányának emelkedése a marketing szemszögéből új lehetőséget kínál – nevezetesen egy permanensen növekvő célcsoportot, amellyel napjainkban még oly keveset foglalkoznak. Dolgozatomban ismertetem a legrelevánsabb vonatkozó szakirodalmakat és szekunder adatokat, amelyek közül kiemelt figyelmet szentelek a szegmens meghatározásának és elnevezésének problematikájára. Felvázolom a legfőbb fogyasztói magatartást befolyásoló tényezőket, majd rátérek az egészséges táplálkozás, valamint azon belül a bioélelmiszerek elméleti áttekintésére. Mindezek alapján kezdtem meg saját kutatásomat, mely első lépésben egy kvalitatív, mélyinterjút alkalmazó kutatás, második lépésben pedig kvantitatív, kérdőíves megkérdezés volt. A felmérésbe mindkét esetben 60 év feletti, Győr-Moson-Sopron megyei lakosokat vontam be. A mélyinterjúk alapozták meg a kérdőíves megkérdezést, melynek minta elemszáma 293 volt. Az adatok kiértékelését az SPSS 18.0 program segítségével végeztem el, melynek során egyszerű statisztikákon túlmenően, többváltozós statisztikai elemzéseket is alkalmaztam. A legfőbb következtetéseim közé tartozik, hogy a vizsgált célcsoport tagjai életstílusukra vonatkozó attitűdállítások alapján klaszterekbe oszthatók, amelyek bizonyos demográfiai változók figyelembe vételével is különbségeket mutatnak. A megkérdezettek szerint a legegészségesebbnek számító kifejezés élelmiszereken a „hagyományos” jelző, legkevésbé egészségességet sugalló jelzőnek pedig a reform és a bio/öko szót tartják. A válaszadók körében a legfontosabb érték az egészség, melyet a család követ. Rátérve a biotermékekkel kapcsolatos véleményekre, preferenciákra, azt mondhatjuk, hogy az 1 havi nettó jövedelem szintje befolyásolja, hogy a válaszadó vásárolt-e már, illetve szokott-e vásárolni biotermékeket. Azonban a motiváló tényezők közül nem ezen élelmiszerek leárazása, vagy ezekhez akciós áron történő hozzájutása volt az elsődleges tényező, hanem az, hogy saját elhatározásból áttérjenek az egészséges életmód folytatására.



